Document ID: /fineweb-2-swissfilter-quality_10-filterrobots/filtered/05603.jsonl.gz/71

17 jan Online književno veče: Crnjanski “Seobe” – Srpsko akademsko udruženje u Švajcarskoj
Izvor: serbinfo.ch
Nedelja, 17.01.2021.god., 18.00 h
Srpsko akademsko udruženje u Švajcarskoj organizuje drugo online književno veče
Srpsko akademsko udruženje u Švajcarskoj Vas poziva na drugo književno veče 17. januara 2021. godine. Ovaj put, tema večeri je knjiga Miloša Crnjanskog, „Seobe“.
Književno veče se održava svakog drugog meseca, i ima za cilj da kroz druženje vrati jezik i književnost u naše živote.
Tema prve književne večeri je bila knjiga Džordža Orvela „1984“. Članica akademskog udruženja, Milica Petrović, opisala je diskusiju sledećim rečima: „Razgovarali smo o aspektima jezika i „novogovora“ i o paraleli između fiktivnog i realnog sveta: jezik se sužava i opseg reči u upotrebi postaje sve tanji, što na neki način doprinosi i sve užem prostoru u kome je moguće definisati same misli.“
Ovim susretima zato želimo da se podsetimo bogatstva svog jezika, i da odvojimo vreme za književna dela koja su ostavila trag.
U januaru razgovaramo o knjizi „Seobe“. Knjiga je lako dostupna, kako na internetu, tako i u bibliotekama i knjižarama. Miloš Crnjanski je bio jedan od naših najvećih pisaca i, budući da je rođen u inostranstvu i da je proveo većinu života izvan Srbije, verujemo da će nam biti blizak.
Kao i prošli, i ovaj sastanak će se održati preko interneta, za više informacija kontaktirajte na literaturkreis(at)serbischeakademiker.ch